
A megtalált valóság. Rilke hatása Pilinszky János költészetére

Dolgozatomban Rainer Maria Rilke költészetének a Pilinszky-lírára gyakorolt hatását kísérlem meg kimutatni. Munkám során egyúttal igyekszem rávilágítani az irodalomtörténeti hatás létrejöttének okaira, s bemutatni azokat a lehetséges hívóhatásokat a német nyelvterületen alkotó költő világértelmezésében és művészetfelfogásában, amelyeket Pilinszky a költőelődöt lírai műalkotásai, s esetleg egyéb írásai által megismerve beépíthetett saját írásművészetébe. Kutatásom alkalmával fény derült arra, hogy a két költő művészetfogalma, s lírapoétikája több ponton is érintkezik egymással, ami amellett, hogy indokolttá, megalapozottá teszi a hatástörténeti kutatást magát, rámutat annak pszichológiai motiváltságára is. 
Dolgozatom második részében Rilke Pilinszky János költészetére tett hatását – amelyet főként a lírai műalkotások versszubjektumának esetlegességében, a létezés szorongó magányának kifejeződésében, valamint a személyes létezés és a transzcendencia viszonyában láttam a leginkább érvényre jutni – próbálom a költőelőd versműveinek a Pilinszky-lírában fellelhető újraértelmezéseivel igazolni.



